钦定古今图书集成/明伦汇编/人事典/第007卷 > 《图书编》： > 《气血总论》
## 钦定古今图书集成/明伦汇编/人事典/第007卷 > 《图书编》： > 《气血总论》

“人受天地之气以生。天之阳气为气，地之阴气为血，
故气常有馀，血常不足。”何以言之？天地为万物父母。
天，大也，为阳而运于地之外；地居天之中，为阴，天之
大气举之。日，实也，亦属阳，而运于月之外。月，缺也，属
阴，禀日之光以为光者也。“人身之阴气，其消长视月
之盈缺。故人之生也，男子十六岁而精通，女子十四”
岁而经行，是有形之后，犹有待于乳哺水谷以养，阴
气始成，而可与阳气为配，以能成人而为人之父母。
古人必近三十二十而后嫁娶，可见阴气之难于成，
而古人之善于摄养也。《礼记》注曰：“惟五十然后养”，阴
者有以加。《内经》曰：“年至四十，阴气自半而起居衰矣。”
又曰：“男子六十四岁而精绝，女子四”十九岁而经断。
夫以阴阳之成，止供给得三十年之视听言动，已先
亏矣。人之情欲无涯，此难成易亏之阴气，若何而可
以纵欲也？《经》曰：“阳者，天气也，主外；阴者，地气也，主内。
故阳道实，阴道虚。”非吾之过论也。或曰：“仰观俯察乎
天地日月，既若是之不同，何寒暑温凉之见于四时
者，又如此之相等而无降杀也。”曰：“动极复静，静极复
动，犹人之嘘吸也。寒者吸之极，气之沉也。热者嘘之
极，气之浮也。温者嘘之微，气之升也。凉者吸之微，气
之降也。一嘘一吸，所乘之机，有以使之，宜其相等而
无降杀。”此以流行之用而言，前以大小虚实言者，盖
其对待之体也。或曰：“‘远取诸天地日月，近取诸男女
之身’。曰有馀，曰不足，吾知之矣。人在气交之中，令欲
顺阴阳之理，而为摄养之法，如何则可？”曰：“主闭藏者，
肾也；司疏泄者，肝也。二脏皆有相火，而其系上属于
心，心，君也，为物所感，则易于动，心动则相火翕然而
随，虽不交会，亦暗流而渗漏矣。所以圣贤只是教人
收心养性，其旨深矣。”